На працягу лютага ў нашым раёне ў некалькі этапаў праходзіла рэспубліканская акцыя “Бяспека – у кожны дом!”. У першыя яе дні тэматычная сустрэча адбылася ў тэрытарыяльным цэнтры сацыяльнага абслугоўвання насельніцтва. Установу наведалі начальнік Жабінкаўскага РАНС Алег Бутрым і намеснік начальніка нарматыўна-тэхнічнай работы і папярэджвання надзвычайных сітуацый Брэсцкага абласнога ўпраўлення МНС Беларусі Віталь Дзмітрук. Падчас размовы яны агучылі статыстыку пажараў на тэрыторыі раёна і вобласці, прывялі прыклады прычын узнікнення надзвычайных сітуацый. Госці нагадалі сацыяльным работнікам: пры наведванні адзінокіх пенсіянераў неабходна звяртаць увагу на наяўнасць аўтаматычных пажарных апавяшчальнікаў, спраўнасць печаў і ацяпляльнага абсталявання. Напрыканцы сустрэчы прысутных пазнаёмілі з мабільным дадаткам “МНС. Дапамога побач” і ўручылі памяткі з інфармацыяй па акцыі.